প্রতিবছর ৫ শতাংশ হারে ওয়াসার দাম বাড়ানোর বিধান থাকলেও এবার আবাসিক ও শিল্প-বাণিজ্যিক খাতে যথাক্রমে ১৭ ও ১৩ শতাংশ বাড়ানো হয়েছে। বছরে একবার দাম বাড়ানোর বিধান থাকলেও দুই দফায় বাড়ানোর কারণে আবাসিকে ২২ শতাংশ এবং শিল্প বাণিজ্যে ১৮ শতাংশ বাড়ানো হয়েছে। অন্যদিকে দাম বাড়ানোর আগে গ্যাস ও বিদ্যুতের দাম বাড়ানোর পূর্বে গ্রাহকসহ বিভিন্ন প্রতিষ্ঠানের কর্মকর্তা ও বিশেষজ্ঞদের মতামত নেবার জন্য গণশুনানির আয়োজন করা হলেও ওয়াসা গ্রাহকদের কোন প্রকার মতামত না নিয়ে একতরফাভাবে দাম বাড়ানোর প্রক্রিয়া অন্যায্য ও ভোক্তা স্বার্থ বিরোধী এবং অগ্রহণযোগ্য। ওয়াসার পানির দাম বাড়ানোর খবরে উদ্বেগ প্রকাশ করে ক্যাব নেতৃবৃন্দ বলেন, ওয়াসার সরবরহকৃত পানির ৮৮% গ্রাহক হচ্ছেন আবাসিক গ্রাহক। আর ওয়াসা দিনে চাহিদার মাত্র ৪২ শতাংশ পানি সরবরাহ করতে পারে। যার কারণে নগরীর অধিকাংশ এলাকায় পানির জন্য হাহাকার। আর চট্টগ্রাম ওয়াসা পানির প্রাপ্যতা নিশ্চিত না করে নতুন নতুন প্রকল্পের কথা বলে নগরবাসীকে বারবার বিভ্রান্ত করছে এবং দাম বাড়ানোর কথা বলে প্রকারান্তরে ওয়াসার অভ্যন্তরে পানি চুরি, অপচয় ও মিটার রিডারদের অনিয়মকে পোয়া বারো করে দিচ্ছে। কিন্তু নগরীর অধিকাংশ এলাকায় পানির জন্য হাহাকার। চট্টগ্রাম ওয়াসা নগরবাসীর পানির সমস্যা সমাধান না করে নতুন করে পানির দাম বাড়ানোর প্রস্তাব কোন ভাবেই গ্রহণযোগ্য নয়।